‘बेद्दन धरती दी’ नां दा महाकाव्य प्रकाश प्रेमी हुंदी कृति ऐ। एह् रचना ञारें सर्गें च बंडोई दी ते शायद भारती महाकाव्य साहित्य च इक मात्तर रचना ऐ जिसदा मुक्ख पात्र नायक नेईं होइयै नायका ऐ। सारा महाकाव्य धरती, नारी ते सीता दी बेद‌‌्दन गाथा उप्पर अधारत ऐ। दिक्खेआ जा तां एह् महाकाव्य कालीदस दी रचना ‘रघुवंश’ दी परम्परा दी अगली कड़ी ऐ। उस महाकाव्य दा मुक्ख पात्र बी कोई इक पात्र नेईं होइयै समूलची सूर्यवंशी राजाएं दी लड़ी ऐ। विद्वान लोक इस्सै करी सारे रघुवंश गी गै उसदा नायक मनदे न। ठीक इ’यां गै, डोगरी महाकाव्य ‘बेद‌्दन धरती दी’ च बी नायका धरती जां सीता नेईं होइयै, पूरी नारी जाति ऐ ते प्रकाश प्रेमी होरें उसदी बेद‌‌्दन गी गै अपनी कथावस्तु दा आधार बनाए दा ऐ।